
 NOVICE ITR: Trajnostno kmetijstvo in GSO
Evropska civilna družba in sindikati so s predsednikom Barrosom govorili o prednostnih nalogah EU

Bruselj/Ljubljana, 28. september 2009

Evropske nevladne organizacije in sindikati so se v ponedeljek srečali s predsednikom Evropske komisije Barrosom na konferenci v Bruslju. Priredila jo je Pomladna zveza, največja koalicija civilne družbe v EU. Srečanje se je začelo z visokimi pričakovanji na socialnem, okoljskem in mednarodnem področju, saj svet vstopa v kritično obdobje: v globoko gospodarsko krizo z najvišjo brezposelnostjo v EU v zadnjih desetih letih ter podnebnimi spremembami kot nesporno resničnostjo.

Pomladna zveza je široko gibanje, ki se zavzema za takšno EU, ki bo v središče politik postavila ljudi in planet. Ustanovile so jo štiri vodilne organizacije civilne družbe v EU – Evropski okoljski biro, Konfederacija evropskih sindikatov, Socialna platforma in Concord. Na konferenci so se zbrali evropski odločevalci in podporniki Pomladne zveze ter izmenjali mnenja o trajnostni evropski prihodnosti. Govorili so evropski komisar za okolje Dimas, predstavniki Evropskega parlamenta ter predstavnik švedskega predsedstva EU Ola Altera. 

Pomladna zveza je na konferenci predstavila svoj manifest, čigar namen je vplivati na petletno strategijo EU, o kateri bo marca 2010 odločal Evropski svet. Manifest navaja konkretne predloge, kot so: 

· merjenje napredka s pripomočki, ki segajo onkraj bruto nacionalnega dohodka, vključno s kazalniki ravni revščine, enakosti, rabe naravnih virov in pritiskov na ekosisteme;

· uskladitev obdavčitve kapitalskih dobičkov, da bi preprečili davčni, socialni in okoljski damping na evropski in mednarodni ravni;

· podroben evropski rešilni načrt za biotsko raznovrstnost;

· letne in zavezujoče časovnice za dosego cilja 0,7% bruto nacionalnega dohodka uradne razvojne pomoči.

Predsednik Barroso, ki je v svoji kampanji za ponovno izvolitev napovedal "večji poudarek socialni razsežnosti v Evropi na vseh ravneh odločanja", je na konferenci ponovil svojo obljubo "za Evropo, ki v središče svojega dela postavlja ljudi." Po pričakovanjih Pomladne zveze bo imel dela več kot dovolj.
Slovenska udeleženka konference Anamarija Slabe z Inštituta za trajnostni razvoj, ki je tudi podpredsednica Evropskega okoljskega biroja, je poudarila: "Skupen nastop najširše koalicije civilne družbe v EU je sporočilo, ki ga nova Evropska komisija in Evropski parlament ne moreta preslišati. Prav zato smo poskrbeli, da je manifest Pomladne zveze že danes na voljo tudi v slovenščini, in upamo, da se bo pozivu pridružilo čim več slovenskih organizacij."
Mikael Karlsson, predsednik Evropskega okoljskega biroja, je dejal: "Pozivamo h konkretnim in smelim ukrepom za trajnosten program EU, ki bo spremenil vzorce porabe in proizvodnje, v korist ljudem in okolju. Preprosto povedano: nova Komisija mora predlagati takšne politike, da bomo lahko z manj naredili več." 

John Monks, generalni sekretar Evropske konfederacije sindikatov, je poudaril potrebo po novem evropskem socialnem sporazumu z ukrepi za bolj učinkovite finančne uredbe EU za finančne institucije, bolj usklajene fiskalne politike, boljše varstvo za začasno zaposlene, pa tudi hiter, pravičen in socialni prehod na nizkoogljično gospodarstvo in močno vodilno vlogo EU na konferenci v Københavnu. 
Conny Reuter, predsednica Socialne platforme: "Cenimo, da se predsednik Barroso zavzema za Evropo, ki v središče svojega programa postavlja ljudi. Za nas to pomeni opustitev sedanje strategije, ki temelji samo na konkurenci in gospodarski rasti, v korist politik za učinkovit boj proti revščini in razlikovanju, ter razvoj evropskega socialnega modela". 

Justin Kilcullen, predsednik CONCORD, Evropske konfederacije nevladnih organizacij za pomoč in razvoj, je pozval k reformi globalnega gospodarskega upravljanja, da bi državam v razvoju omogočili resnično udeležbo pri odločitvah, ki bodo pomembno vplivale na njihovo prihodnost.
Kontaktna oseba za stike: 

Anamarija Slabe, Inštitut za trajnostni razvoj, telefon: 041 725 991, e-pošta: anamarija.slabe@itr.si
Simon Nazer, Evropski urad za okolje, telefon: +32 496 438 469, e-pošta: simon.nazer @ eeb.org 

Pojasnila za urednike: 
• Fotografije s konference v visoki ločljivosti bodo na voljo na http://flickr.com/springalliance (za dostop do večje različice izberite fotografijo in kliknite gumb "vse velikosti" nad sliko) 
• Preberite več o Pomladani zvezi: http://www.springalliance.eu/
• Preberite manifest Pomladne zveze (v SLOVENŠČINI!): 

http://www.itr.si/podrocja_dela/dokumentacija/manifest_pomladnazveza_si.pdf
• Program konference: http://www.springalliance.eu/images/programme.pdf
• Politične smernice predsednika Barrosa za njegov naslednji mandat: http://ec.europa.eu/commission_barroso/president/pdf/press_20090903_EN.pdf
http://www.itr.si/podrocja_dela/dokumentacija/manifest_pomladnazveza_si.pdf

